b'\n_START_ARTICLE_\nLions\n_START_PARAGRAPH_\nTarptautin\xc4\x97 LIONS klub\xc5\xb3 asociacija (angl. Lions Clubs International, \xe2\x80\x9eLiberty\xe2\x80\x9c (\xe2\x80\x9elaisv\xc4\x97\xe2\x80\x9e), \xe2\x80\x9eIntelligence\xe2\x80\x9c (\xe2\x80\x9eintelektas\xe2\x80\x9c), \xe2\x80\x9eOur Nations Safety\xe2\x80\x9c (\xe2\x80\x9em\xc5\xabs\xc5\xb3 taut\xc5\xb3 saugumas\xe2\x80\x9e), LIONS (liet. \xe2\x80\x9eli\xc5\xabtai\xe2\x80\x9c). LIONS yra did\xc5\xbeiausia visuomenin\xc4\x97-klubin\xc4\x97 organizacija pasaulyje. \xc5\xa0iuo metu 202 \xc5\xa1alyse veikia 48 t\xc5\xabkst. LIONS klub\xc5\xb3. Jie vienija beveik 1,5 mln. nari\xc5\xb3. Tarptautin\xc4\x97 LIONS diena \xe2\x80\x93 gruod\xc5\xbeio 5 d. LIONS \xc5\xbeenkle yra pavaizduotos dvi \xc4\xaf prie\xc5\xa1ingas puses (praeit\xc4\xaf ir ateit\xc4\xaf) \xc5\xbevelgian\xc4\x8dios li\xc5\xabt\xc5\xb3 galvos. _NEWLINE_2017 m. LIONS pa\xc5\xbeym\xc4\x97jo savo veiklos \xc5\xa1imtmet\xc4\xaf ir toliau aktyviai ple\xc4\x8diasi bei skleid\xc5\xbeia filantropines id\xc4\x97jas pasaulyje. Svarbus LIONS klub\xc5\xb3 veiklos pos\xc5\xabkis \xc4\xafvyko 1925 m., kai garsi JAV visuomen\xc4\x97s veik\xc4\x97ja Helen Keller,  turinti reg\xc4\x97jimo ir klausos negali\xc4\x85, oficialiai papra\xc5\xa1\xc4\x97 LIONS tapti \xe2\x80\x9eakl\xc5\xb3j\xc5\xb3 riteriais kry\xc5\xbeiaus \xc5\xbeygyje prie\xc5\xa1 tams\xc4\x85\xe2\x80\x9d. _NEWLINE_LIONS klubai vykdo \xc4\xafvairius labdaros projektus, dalyvauja programose ir ie\xc5\xa1ko finansini\xc5\xb3 l\xc4\x97\xc5\xa1\xc5\xb3, kurias paskirsto penkioms prioritetin\xc4\x97ms veiklos sritims: padeda \xc5\xbemon\xc4\x97ms su reg\xc4\x97jimo negalia, r\xc5\xabpinasi sergan\xc4\x8diais diabetu, onkologin\xc4\x97mis vaik\xc5\xb3 ligomis, inicijuoja ir aktyviai dalyvauja skurdo ma\xc5\xbeinimo programose bei r\xc5\xabpinasi aplinkos apsauga. Kasmet LIONS pagelbsti daugiau kaip 100 mln. \xc5\xbemoni\xc5\xb3 visame pasaulyje. _NEWLINE_Pagrindiniai tarptautin\xc4\x97s LIONS klub\xc5\xb3 asociacijos tikslai: kurti ir \xc4\xaftvirtinti tarpusavio supratim\xc4\x85 tarp taut\xc5\xb3; talkinti ai\xc5\xa1kinant ir \xc4\xafdiegiant teisingo vadovavimo principus ir pilieti\xc5\xa1kum\xc4\x85; skirti ypating\xc4\x85 d\xc4\x97mes\xc4\xaf moralinei ir socialinei bendruomen\xc4\x97s b\xc5\xabklei; vienyti klubus draugyst\xc4\x97s, bi\xc4\x8diulyst\xc4\x97s ir tarpusavio supratimo terp\xc4\x97je; laisvai diskutuoti apie \xc4\xafvairiausias visuomeninio gyvenimo problemas, nelie\xc4\x8diant religini\xc5\xb3 \xc4\xafsitikinim\xc5\xb3 ir politikos; skatinti nesavanaudi\xc5\xa1k\xc4\x85 veikl\xc4\x85 visuomen\xc4\x97s labui, diegti auk\xc5\xa1tus etinius standartus komercijoje, gamyboje, priva\xc4\x8diuose ir visuomeniniuose darbuose. _NEWLINE_2019-2020 m. tarptautinis LIONS prezidentas \xe2\x80\x93 dr. Jung Yul-Choi i\xc5\xa1 Piet\xc5\xb3 Kor\xc4\x97jos.\n_START_SECTION_\nLEO klubai pasaulyje ir Lietuvoje\n_START_PARAGRAPH_\nLIONS globoja tarptautin\xc4\x99 jaunimo organizacij\xc4\x85 LEO (liet. \xe2\x80\x9eli\xc5\xabtukas\xe2\x80\x9c). LEO organizacijos moto \xe2\x80\x93 Leadership \xe2\x80\x93 \xe2\x80\x9evadovavimas\xe2\x80\x9c, Experience \xe2\x80\x93 \xe2\x80\x9epatirtis", Opportunity \xe2\x80\x93 \xe2\x80\x9epalanki galimyb\xc4\x97\xe2\x80\x9c. LEO yra tarptautin\xc4\x97 organizacija, veikianti daugelyje pasaulio \xc5\xa1ali\xc5\xb3, kurios klubai suburia paauglius ir jaunim\xc4\x85 savanorystei, socialiai atsakingai veiklai, labdaringam darbui, pagalbai ne\xc4\xafgaliems vaikams ir jaunimui. _NEWLINE_2019 met\xc5\xb3 viduryje 140 pasaulio \xc5\xa1ali\xc5\xb3 veik\xc4\x97 7200 LEO klubai su 180 t\xc5\xabkst. nari\xc5\xb3._NEWLINE_Lietuvoje \xc5\xa1iuo metu veikia trys LEO klubai \xe2\x80\x93 Dz\xc5\xabkijos, Kauno ir Vilniaus.'